Na osnovu čl. 34. i 98. Zakona o izboru narodnih poslanika („Službeni glasnik RS“, br. 35/00, 57/03 – US, 72/03 – dr. zakon, 18/04, 85/05 – dr. zakon, 101/05 – dr. zakon, 104/09 – dr. zakon, 28/11 – US i 36/11) i člana 80. Uputstva za sprovođenje izbora za narodne poslanike Narodne skupštine, raspisanih za 24. april 2016. godine („Službeni glasnik RS“, broj 22/16),

 Republička izborna komisija, na sednici održanoj 8. marta 2016. donela je

**O D L U K U**

**o naknadama i drugim troškovima**

**vezanim za rad Republičke izborne komisije na sprovođenju**

**izbora za narodne poslanike Narodne skupštine,**

**raspisanih za 24. april 2016. godine**

 1. Za rad u Republičkoj izbornoj komisiji na sprovođenju izbora za narodne poslanike Narodne skupštine koji su raspisani za 24. april 2016. godine, predsedniku, zameniku predsednika, članovima i zamenicima članova Republičke izborne komisije u stalnom sastavu i i sekretaru i zameniku sekretara Republičke izborne komisije, za angažovanje na obavljanju poslova i zadataka za potrebe Republičke izborne komisije pripada naknada u iznosu od 75.000,00 dinara mesečno, počev od dana raspisivanja izbora, 4. marta 2016. godine, do okončanja svih izbornih radnji.

 Predsedniku i sekretaru Republičke izborne komisije i njihovim zamenicima naknada iz stava 1. ove tačke uvećava se 30 %.

 2. Za rad u Republičkoj izbornoj komisiji, članovima i zamenicima članova Republičke izborne komisije u proširenom sastavu, pripada naknada u iznosu koji ne može biti veći od 75.000,00 dinara mesečno, za angažovanje na obavljanju poslova i zadataka u Republičkoj izbornoj komisiji u periodu od raspisivanja izbora do okončanja izbora.

 Iznos naknade koja se isplaćuje članu, odnosno zameniku člana Republičke izborne komisije u proširenom sastavu srazmerna je dužini trajanja njegovog angažovanja na obavljanju poslova i zadataka u vezi sa sprovođenjem izbora.

 Naknada iz ove tačke biće isplaćena članovima i zamenicima članova Republičke izborne komisije u proširenom sastavu po okončanju svih izbornih radnji.

 3. Predsednik, zamenik predsednika, članovi i zamenici članova, sekretar i zamenik sekretara Komisije ostvaruju pravo na naknadu troškova koji nastaju u vezi s njihovim radom u Komisiji shodno Uredbi o naknadi troškova i otpremnini državnih službenika i nameštenika („Službeni glasnik RS“, broj 98/07 - prečišćeni tekst, 84/14 i 84/15), a u skladu sa Uredbom o naknadama i drugim primanjima izabranih i postavljenih lica u državnim organima („Službeni glasnik RS“, broj 44/08 - prečišćeni tekst i 78/12).

 Naknada troškova iz st. 1. i 2. ove tačke isplaćuje se na osnovu evidencije o prisutnosti koju vodi sekretar Republičke izborne komisije za svaku sednicu.

 4. Zaposlenima u Službi Narodne skupštine i drugim licima angažovanim za poslove Republičke izborne komisije na obavljanju organizacionih, stručnih, finansijskih, administrativno-tehničkih i drugih poslova pripada naknada za rad čiju visinu utvrđuje sekretar Republičke izborne komisije, prema ostvarenom uvidu u složenost, obim i kvalitet obavljenih poslova, uz prethodnu saglasnost Radne grupe Republičke izborne komisije za finansije.

 5. Mesečni računi za korišćenje mobilnog telefona predsednika, zamenika predsednika, sekretara i zamenika sekretara Republičke izborne komisije, izmiruju se na teret sredstava Republičke izborne komisije u iznosu od 4.500,00 dinara, a troškovi korišćenja mobilnih telefona članova i zamenika članova u iznosu od 4.000,00 dinara mesečno, počev od dana raspisivanja izbora, 4. marta 2016. godine, do okončanja svih izbornih radnji.

 Članovima i zamenicima članova Republičke izborne komisije u proširenom sastavu troškovi iz stava 1. ove tačke izmiruju se počev od dana njihovog imenovanja u sastav Republičke izborne komisije.

 Zaposleni u Službi Narodne skupštine, kojima su utvrđena posebna zaduženja u okviru poslova Republičke izborne komisije, imaju pravo na pokriće troškova korišćenja mobilnih telefona u iznosu od 4.000,00 dinara mesečno, počev od dana raspisivanja izbora, 4.marta 2016. godine, do okončanja svih izbornih radnji.

 6. O sprovođenju ove odluke staraće se sekretar Republičke izborne komisije.

 7. Ova odluka stupa na snagu danom donošenja.

02 Broj: 120-62/16

U Beogradu, 8. marta 2016. godine

**REPUBLIČKA IZBORNA KOMISIJA**

 PREDSEDNIK

 prof. dr Dejan Đurđević